text: Tæt tåge præger morgentrafikken 
  24 august 2019 kl. 06.12
  Landsdelen er indhyllet i en tæt tåge lørdag morgen. Politiet opfordrer til, at man kører efter forholdene og tænder baglygterne. 
  Tæt tåge og dårlig sigtbarhed. Det vil du lørdag morgen opleve mange steder i Syd- og Sønderjylland, hvis du bevæger dig ud i trafikken.
  Tågen har lagt sig over landsdelen, og derfor er det vigtigt, at man holder afstand og husker at tænde bilens lygter.  
  - Kør efter forholdene og tænd baglygterne. Sådan lyder opfordringen til bilisterne fra vagtchefen ved Syd- og Sønderjyllands Politi.  
  Indtil videre melder hverken Syd- og Sønderjyllands Politi eller Sydøstjyllands Politi om uheld i forbindelse med tågen.
  
  Solrig dag i vente
  Tågen letter i løbet af formiddagen, og så er der en solrig dag i vente. Ifølge DMI bliver det en tør dag med sol og temperaturer mellem 20 og 25 grader. Enkelte steder i landsdelen kan vi få temperaturer helt op til 27 grader.
  Til morgen tåge mange steder🤔, men i løbet af morgen- og formiddagstimerne skal solen nok få bugt med dis og tåge,  så der venter en fin #sensommerdag.😎 pic.twitter.com/3M8xfbYhj1
  
  